קווין דוראנט ראה את סטף קרי קולע 51 נקודות במשחק הקודם נגד וושינגטון ורצה גם. הוא לא היה צריך ללמוד, אלא רק לבצע, וזה מה שהוא עשה הלילה (בין שישי לשבת) מול אולם מלא במדיסון סקוור גארדן. דוראנט סיים עם 41 נקודות, כולל 25 ברבע האחרון שבו ניצחה גולדן סטייט 16-47. "מכירים את זה שאתם צריכים להגיע למקום מסוים וכל הרמזורים בדרך ירוקים? זו בדיוק התחושה", סיכם דוראנט שקלע 17 מ-24 הזריקות שלו, כולל 5 מ-9 מחוץ לקשת, והוסיף תשעה ריבאונדים וחמישה אסיסטים. קרי הוסיף 29, קליי תומפסון שוב היה לא מדויק (0 מ-4 לשלוש), וטים הארדוויי ג'וניור תרם 24 לניקס. דמרכוס קאזינס הפצוע כל כך נואש להיות חלק מהמשחקים של גולדן סטייט שהוא הצליח לספוג הרחקה על דיבורים מהספסל.
אם נקודת האור של הרוקטס היא כרמלו אנתוני כנראה שהם בבעיה. מלו עלה לראשונה בחמישייה, קלע 24 נקודות ואפילו האחוזים היו מעודדים (6 מ-10 לשלוש). כל השאר קצת פחות מעודד. ג'יימס הארדן לא שיחק בגלל פציעה, כריס פול (12 נקודות, שמונה אסיסטים) חזר מהרחקה וסיים עם מדד פלוס-מינוס 26-, והרוקטס תקועים על ניצחון אחד מפתיחת העונה. בנוסף לכך, מונטרזל הארל שנבחר על ידי יוסטון בדראפט 2015 קבע שיא קריירה במדי הקליפרס עם 30 נקודות. אקס נוסף, לו וויליאמס, הוסיף 23 מהספסל של הקליפרס.
כדי להמשיך את פתיחת העונה המוצלחת, טורונטו לא היתה זקוקה להרבה יותר מאשר פתיחה טובה למשחק עצמו. היא הובילה ב-17 נקודות ברבע הראשון, בזמן שבדאלאס עוד חיפשו מלים מספיק קשות כדי לתאר את ההגנה שלהם. בהמשך המשחק הם מצאו את דיאנדרה ג'ורדן (18 נקודות ו-15 ריבאונדים) ולוקה דונצ'יץ' (22) שעזרו להם להתקרב, רק לשם קפיאה נוספת ברבע האחרון. בדקות הטובות, טורונטו נהנתה מיכולת טובה מאוד של קייל לאורי עם 20 נקודות ו-12 אסיסטים וקוואי לנארד עם 21 נק', תשעה ריבאונדים, חמישה אסיסטים ושלוש חטיפות. בתוספת 17 של יונאס ולנצ'יונאס ו-15 של דני גרין התוצאה היא ניצחון שישי ברצף ופתיחת העונה הטובה בתולדות הפרנצ'ייז.
צעד אחד מאחורי טורונטו, ניצבת מילווקי עם מאזן 0-5, והיא מתקדמת בצעדים של יאניס אנטטוקומפו, כן? הפעם היחידה שמילווקי רשמה מאזן כזה היה עם קארים עבדול ג'באר ב-1971/72, ולא צריך להיות בהיכל התהילה כדי לדעת ש-19 שלשות ב-41 אחוז הן שדרוג רציני שהביא המאמן מייק בודנהולצר. קריס מידלטון (16 נקודות) ויאניס (15 עם 12 ריבאונדים ב-23 דקות) דאגו שתוצאת המחצית תהיה 38-63 לבאקס. זה איפשר לפנות את הבמה לשחקני הספסל ולשריקות הבוז לעברו של ג'ימי באטלר מצד הקהל הביתי במיניאפוליס. באטלר סיים עם ארבע נקודות (2 מ-11 מהשדה), קארל-אנתוני טאונס הפריע קצת פחות עם 16 נקודות.
גם במערב יש קבוצה אחת שטור ההפסדים שלה עדיין נקי. 1:49 לסיום היה נראה שברוקלין תצליח ללכלך אותו במעט, אבל הנטס החליטו לזרוק יתרון 108-115 לפח. או יותר נכון, ליציע. ד'אנג'לו ראסל שלח ניסיון מסירה החוצה, וג'רו הולידיי - הקלע המוביל עם 26 נקודות - דייק בג'אמפ שוט ליד קו העונשין. הולידיי השלים ריצת 0-9 של הפליקנס, כשנותרו שתי שניות לסיום. שוב יצאה ברוקלין להתקפה, והפעם מסירה של ג'ו האריס פגשה את הידיים הארוכות של אנתוני דייויס. זו היתה החטיפה הרביעית של דייויס במשחק, יחד עם 18 נקודות, 14 ריבאונדים, חמש חסימות ושלושה אסיסטים. ראסל קלע 24 עבור ברוקלין, כריס לאברט הוסיף 21.
אל מדור "זה לא קרה כבר?" נכנס הלילה ג'ף גרין ששלח גם הוא ניסיון מסירה בדקה האחרונה ליציע וחיסל את התקוות של וושינגטון לניצחון. נמניה בייליצה (26 נקודות), שדייק בשש מ-10 ניסיונותיו מחוץ לקשת, היה חד גם מהקו וסגר עניין במשחק מפוזר מאוד - 18-21 באיבודים לטובת וושינגטון, שרשמה שלושה כאלה רק ב-24 השניות האחרונות. באדי הילד הוסיף 22 לסקרמנטו, ווילי קולי-סטיין תרם 17 נקודות ו-11 ריבאונדים. ג'ון וול סיים עם 26 נקודות והרבה חרטות שהכדור לא היה בידיים שלו בסוף.
שלשות, שלשות ועוד שלשות. מאמן שארלוט ג'יימס בורגו רוצה שקמבה ווקר יזרוק יותר שלשות, אז קמבה ווקר זורק יותר שלשות - וזה לא שהוא נמנע מלזרוק לפני כן. בעונה שעברה היו שלושה שחקנים שזרקו יותר שלשות מווקר, והעונה בינתיים רק סטף קרי מקדים אותו. הלילה הוא השליך 10 שלשות לעבר הטבעת, ובחמש גם מצא את הרשת מבפנים. עם אחוזים כאלה, ובכלל 11 מ-18 מהשדה, ועם ההגנה כמו של שיקגו, לבולס לא נותרו הרבה סיכויים. ווקר נעצר על 30 נקודות, טוני פארקר הוסיף 18 ושמונה אסיסטים מהספסל. זאק לאבין ירד לראשונה העונה מ-30 נקודות והסתפק ב-20.